AlexejDobrolubov/national_council_slovak_2010 huggingface dataset:
46. schôdza NR SR - 6.deň - C. noc
Dátum: 2026-02-05
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Ďakujem pekne. Pani Kolíková, stotožňjem sa s vaším vystúpením a naozaj dnešné nočné rokovanie je dôkazom nielen arogancie, strachu, či zbabelosti, ale aj absolútnej argumentačnej vyprahnutosti členov tejto sleptokratickej vlády a poslancov vládnej koalície. Počas celej tejto noci, ale ani najbližšie dni, týždne, či mesiace tu nepadne jediné slovo na obranu týchto siedmych, absolútne zbytočných ministrov. A to jednoducho preto, lebo neexistujú žiadne argumenty, ktoré by ich babráctvo a konanie v rozpore s verejným záujmom dokázalo ospravedlniť. Dve z troch koaličnýc stán si zároveň hovoria, že sú sociálne, ale vážení občania, tie rozkrádačky, ktoré sa tu rozmohli za ostatné dva roky nebudú platiť firmy, ktorým sa darí, napríklad portfólia Andreja Babiša. Nie, ten od tejto vlády dostane ešte dotáciu na sanácie pozemkov v Bratislave. Budete to práve vy občania, ktorí to budete platiť z vašich zvýšením 23 % DPH-áčiek. Tie rozkrádačky nebudú platiť zbrojári, ktorí tu dosahujú rekordné zisky aj vďaka ministrovi Kaliňákovi, alebo prevádzkovatelia hazardu, ktorí tu majú skvelé zisky a za ktorých loboval Rudolf Huljak. Nie, budete to platiť vy, občania Slovenskej republiky so zvýšených odvodov a poplatkov, ktoré vám zvýšila táto vláda.
46. schôdza NR SR - 6.deň - B. popoludní
Dátum: 2026-02-04
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Ďakujem veľmi pekne. Pán Šimečka, nadviažem na to, čo ste spomínali, že táto vláda nielenže ignoruje páchanie korupcie, ale jej páchanie ešte podporuje. Táto vláda skutočne vytvorila podmienky pre hromadné páchanie korupcie a presne tak, ako musela s hanbou uznať, že za extrémny nárast krádeží je zodpovedná len a len táto koalícia, tak ako sme sa na jeseň dozvedeli, že práve kvôli krokom tejto vládnej koalície, kvôli zrušeniu Úradu špeciálnej prokuratúry, novele trestných kódexov či zrušenia NAKA sa Slovensko stalo centrom podvodom v Európskej únii, že tretina veľkých podvodov v EÚ má nejakú spojitosť so Slovenskom, tak sme sa aj dnes dozvedeli a získali ďalší rukolapný dôkaz, že nevyšetrovanie korupcie je dôsledkom len a len krokov tejto vládnej koalície, že novelami trestných kódexov koalícia vytvorila podmienky na faktické znemožnenie jej vyšetrovania. A predpokladám, že v nasledujúcich mesiacoch budú pribúdať ďalšie a ďalšie rukolapné dôkazy, že za stav školstva a toho, že mladí húfne odchádzajú zo Slovenska, je zodpovedná len a len táto vláda, a to aj mnohými vyjadreniami koaličných politikov, ktorí mladých ľudí posielajú do zahraničia, ak sa im tu nepáči, alebo ich doslova posielajú bojovať na Ukrajinu. Takisto som presvedčený, že v najbližších týždňoch a mesiacoch bude potvrdené, že za chudobu na Slovensku nesie zodpovednosť... ===== ...mnohými vyjadreniami koaličných politikov, ktorí mladých ľudí posielajú do zahraničia, ak sa im tu nepáči alebo ich doslova posielajú bojovať na Ukrajinu. Takisto som presvedčený, že v najbližších týždňoch a mesiacoch bude potvrdené, že za chudobu na Slovensku nesie zodpovednosť len a len táto vláda.
46. schôdza NR SR - 5.deň - B. popoludní
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

179. Ďakujem, Jozef, za tvoje výborné vystúpenie. Ja naozaj si kladiem otázku, že prečo tej vládnej koalícii a hlavne SNS tá demokracia tak vadí. Že obmedzujete a šikanujete neziskovky? Dobre, už sme si zvykli. Že obmedzujete a šikanujete poslancov? Od mája úplne naplno? Áno. Ale čo vám spravili tí bežní občania, voliči, že ešte aj ich idete takto obmedzovať a že im idete okresať preferenčné krúžkovanie. Aby sa sami mohli rozhodnúť, kto konkrétne ich má v Národnej rade zastupovať. A kolegovia to už spomínali, že viacero vašich návrhov bolo stiahnutých, minimálne dva, a to zákon o obecnej polícii a zákon o štátnych symboloch boli stiahnuté z dôvodu, že pánovi Lučanskému som na ústavnoprávnom výbore vysvetlil, aké to sú nepodarky, a dal si povedať a stiahol ich v prvý deň rokovania. Tak vás prosím, nerobte si hanu a stiahnite, potom čo ste tu dnes počuli, aj tento nepodarok. Ďakujem veľmi pekne.
46. schôdza NR SR - 5.deň - B. popoludní
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

153. Ďakujem, Veronika, za tvoje veľmi trefné vystúpenie. Naozaj aj ja sa pýtam, toto sú tie zákony, kvôli ktorým bolo potrebné meniť rokovací poriadok? Kvôli takýmto zákonom? Toto vám pomôže vládnuť? No jedine to pomôže Andrejovi Dankovi. My sme si tu naozaj za ostatné dva roky zvykli, že tie zákony čoraz častejšie píšete pre stále menšiu a menšiu skupinu osôb, až sa to scvrklo na jedinú osobu, na Andreja Danka, pretože si nevie vyskladať kandidátku. To tu mali byť zákony, ktoré naozaj trápia ľudí, či už s energopomocou alebo s naštartovaním ekonomiky, a nie riešiť neschopnosť zostaviť si kandidátku. A naozaj demokracia, zákon o výkone volebného práva to tu schytáva sprava a zľava. Najprv počujeme úvahy o tom, že komunálne voľby sa mohli odložiť o rok. Potom pán Demečko príde s tým, že ak ľudia chcú petíciu za zvolanie referenda, budú tam musieť písať svoje rodné číslo, aby ich to ešte viacej odradilo. A teraz ešte viac chcete znechutiť ľudí, aby sledovali politiku a dianie na Slovensku a aby si naozaj vyberali konkrétnych ľudí a zástupcov, ktorí ich majú v parlamente reprezentovať. Len a len posilňujete postavenie jedného človeka, v zásade predsedu strany alebo úzkej skupiny predsedníctva, ako zložiť kandidátku. To už absolútne tým ľuďom nedôverujete? Ja si myslím, že nie, lebo ľudia vás za tie dva roky stihli prekuknúť, no a toto je výsledok. Čím viac obmedziť demokraciu a aj tie posledné zvyšky, tak tým pre vás lepšie. Hanba.
46. schôdza NR SR - 5.deň - B. popoludní
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

133. Ďakujem veľmi pekne. Naozaj toto obmedzenie alebo sprísnenie zberu podpisov pod vyhlásenie referenda má v sebe naozaj, alebo ľuďom, ktorí zbierajú podpisy petičnému výboru, kladie veľké prekážky aj z pohľadu GDPR a ochrany osobných údajov. Ten organizátor naozaj bude musieť prijať omnoho prísnejšie nejaké pravidlá, akým spôsobom bude chrániť osobné údaje, čo môže mnohé petičné výbory odradiť od takéhoto zberu. A naozaj aj ten úmysel, na ktorý poukázal pán Dostál, je veľmi správny, že ak by všetko šlo, ako ste si pôvodne naplánovali, tak tu reálne hrozilo riziko, že by ste zmarili niekoľkomesačnú snahu jednej mimoparlamentnej strany a ktorým by ste zrušili, naozaj desiatky tisíc podpisov by sa stali fakticky neplatnými, tak to by som bol naozaj veľmi zvedavý, ako by sa s tým súd alebo Ústavný súd vysporiadal.
46. schôdza NR SR - 5.deň - B. popoludní
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

129. Vážený pán predseda, milé kolegyne, kolegovia, pár mesiacov dozadu sme tu prvýkrát z úst vládnej koalície začuli myšlienky o tom, že komunálne voľby by sa mohli posunúť o rok. To bola taká prvá lastovička, ako tejto koalícii prekáža slobodná vôľa ľudí. No a toto je zase také pokračovanie. Už dnes vieme, aký majú občania na Slovensku rezervovaný postoj k referendu, aká obrovská nedôvera mnohokrát panuje a aká skepsa, čo sa týka referenda. Tak namiesto toho, aby táto koalícia posilňovala dôveru občanov v referendum, tak ju ešte bude podkopávať tým, že okrem údajov meno, priezvisko, adresa a podpis bude vyžadovať aj rodné číslo. Rodné číslo, ktoré, áno, je takým špecifikom možno slovenského právneho poriadku, ale ľudia sú naňho extra hákliví, čo je zvýraznené aj v zákone o ochrane osobných údajov, ktoré rodné číslo ako všeobecne použiteľný identifikátor považuje za extra citlivý osobný údaj, ktorý požíva ešte vyššiu mieru ochrany ako trebárs to meno, priezvisko alebo adresa. Ja sa pýtam, kvôli čomu je nevyhnutné žiadať rodné číslo? Vy naznačujete, aby nedochádzalo k zneužitiu petície alebo teda zberu podpisov, ale prečo rodné číslo ste nenahradili napríklad číslom občianskeho preukazu, ktoré je naozaj absolútne neutrálne, vďaka čomu by bolo možné aj trebárs dohľadať ukradnuté doklady a podobne. Takže dôveru občanov podkopávate tým, že budú musieť na petičné hárky podpisovať, ešte teda uvádzať aj svoje rodné číslo. Nehovorím o viacerých aplikačných nejakých problémoch, ale komplikáciách, kedy človek, ktorý bude zbierať petíciu, a ľudia skrátka budú vidieť všetky údaje osôb, ktoré sa podpísali pred nimi, budú si vidieť, kto každý podpísal petíciu a zároveň budú mať k dispozícii na tom petičnom hárku aj rodné číslo, ktorí naozaj mnohí Slováci stále považujú alebo sú naňho extra hákliví. Takže toto, na to som potreboval alebo mal potrebu upozorniť, že evidentne ste sa o tejto právnej úprave s nikým neradili, lebo ak by ste sa o tomto vašom nápade s niekým poradili, naozaj si myslím, že nahradiť rodné číslo číslom občianskeho preukazu je omnoho menej invazívne a zároveň by ľudia voči takémuto zberu podpisov neboli skeptickí. Ďakujem veľmi pekne.
46. schôdza NR SR - 5.deň - A. dopoludnia
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

105. Ďakujem, pán Dostál, za vaše vystúpenie, úplne sa s ním stotožňujem. Treba len pripomenúť, že je to práve návrh veľkej časti súčasnej koalície, ktorá si v roku 2018 schválila zákaz prílepkov. Sám prezident súčasný Peter Pellegrini predkladal v tomto pléne zákaz prílepkov, vraj zlepšenie a väčší prehľad, čistota legislatívneho procesu. Neviem, z akého dôvodu, zrejme z toho titulu, že práve tento zákon o obchodnom registri je technický predpis, zrejme bol predpoklad, že sa k tomu nikto nebude vyjadrovať, tak sa stal vlastne terčom prílepkov. No kým v minulosti tu poslanci naozaj ticho sa zjavili, prečítali nejaký pozmeňovák a zo sály ušli, tak dnes sme tu svedkami, že predkladateľ pán Glück si tu dve minúty venuje tomu, ako sa ospravedlňuje, ako vie, že je to prílepok, že to absolútne nijako nesúvisí, ale že skrátka je to tak, minister ho v tom podporí, že je to vo verejnom záujme a poslanci by to mali zobrať do úvahy a takýto prílepok schváliť, hoci je to v rozpore s rokovacím poriadkom. Čiže aj tu sa posúvame, že koalícia úplne stráca súdnosť a hanbu a skrátka sa netají tým, že ide dávať nejaké prílepky a že je to úplne v poriadku. A len doplním, že naozaj minulý štvrtok sme si tu schválili, alebo ste si schválili bič na poslancov kvôli tomu, že si oblečú tričko päťstoeurové, tisíceurové pokuty, pokuty jedného platu, ale za to, že sa tu porušuje rokovací poriadok, pravidlá, ktoré tu platia niekoľko rokov, tak to je absolútne bez sankcie a je to vraj úplne v poriadku.
46. schôdza NR SR - 5.deň - A. dopoludnia
Dátum: 2026-02-03
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

26. Pán Dej, ďakujem veľmi pekne za vašu faktickú poznámku. Ja nepredpokladám, že pán poslanec Vážny svoj poslanecký návrh s niekým konzultoval, lebo toto naozaj jeho návrh nemal absolútne žiadne rácio a táto vládna novela to len potvrdzuje, lebo úplne vymazáva fakticky tri štvrtiny z jeho pôvodného návrhu. Vracia na cesty aj malé elektrické vozidlá, čo sú elektrické kolobežky, vracia naspäť mladých cyklistov alebo rodičov, ktorí svoje deti vozia v cyklosedačkách, samozrejme s tým, aby na chodcov dávali pozor. Zároveň ide ešte ďalej, ako bola tá úprava v minulosti, namiesto desaťročných detí dovoľuje po chodníkoch sa pohybovať aj pätnásťročným deťom. Na čo však treba upozorniť, je, že im tam ostali dve odseky, dva odseky v § 52, kedy obmedzenie 6 km rýchlosti sa i naďalej bude vzťahovať na vozíčkarov. Počujete dobre, na vozíčkarov. Na chodníkoch sa bude obmedzovať aj po novom 6-kilometrové obmedzenie rýchlosti. To isté platí pre manuálne kolobežky, skateboard alebo kolieskové korčule, čo treba jednoznačne opraviť. A bol by som ešte veľmi rád, aby sa aj pán minister vyjadril k tomu, respektíve aby ministerstvo vnútra alebo Policajný zbor zaujal stanovisko, akým spôsobom sa idú stavať k rodičom a ich deťom, ktoré 6-kilometrovú rýchlosť na chodníku prekročia do 1. mája? Lebo do 1. mája tu ešte bude platiť nezmysel Ľubomíra Vážneho, že deti sa majú bicyklovať na ceste. To bude bezpečné? Nebude to bezpečné ani pre tých cyklistov, ani pre tých vodičov, len to bude spomaľovať premávku. Koľko bolo rečí, keď na Vajanského nábreží spravili cyklopruh, ako to spomaľuje premávku. Tak si predstavte, že cyklisti budú po meste... (Prerušenie vystúpenia časomerom.)
46. schôdza NR SR - 4.deň - A. dopoludnia
Dátum: 2026-01-30
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

Ďakujem pekne, len včera, vo štvrtok večer si tu koalícia schválila akože pravidlá slušnosti v rokovacej sále, a hneď na druhý deň sa poslanec Glück prihlási s tým, nie že ide porušiť nejaké falošné pravidlá slušnosti, ale priamo že ide porušiť zákon. Že ide porušiť rokovací poriadok. A neviem, či ste postrehli, ale pán minister sa vo svojom vystúpení preriekol a dal nám návod ako sa stavať k porušeniu rokovacieho poriadku aj do budúcna. Tak citujem: "Ospravedlnenie poslanca Glücka treba brať do úvahy.". Takže pre doplnenie, ospravedlnenie, že idete porušiť zákon treba brať do úvahy. Takže kolegovia, aj z opozície, ak budete považovať, lebo navrhovateľ zjavne považuje tento prílepok za niečo, čo je vo verejnom záujme, tak môže porušiť zákon. Takže kolegovia, ak budete považovať do budúcna, nápis na tričku, ktorý je potrebné tlmočiť verejnosti aj počas vašich vystúpení v pléne za verejný záujem, treba sa najprv ospravedlniť a následne môžeme bez obáv vystúpiť v pléne. Lebo to je vo verejnom záujme, to nám bude ospravedlnené. Ak sa vo svojich verejných vystúpeniach kdekoľvek, aj mimo tohto pléna budete považovať za potrebné povedať, že poslanci koalície sú najlenivejší poslanci v Európe, treba sa najprv ospravedlniť a následne môžete aj povedať takýto výrok. Alebo najprv sa ospravedlňte, a potom môžete hovoriť, že viacerí poslanci koalície sú tu poskokovia mafie, a malo by tam byť vzaté do úvahy a pokuta by nám byť nemala byť udelená. Takže budem veľmi pozorne sledovať ako sa kolegovia z koalície postavia v utorok k hlasovaniu o tomto pozmeňujúcom návrhu a podľa toho sa zariadim.
46. schôdza NR SR - 3.deň - B. popoludní
Dátum: 2026-01-29
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

116. Ďakujem ti, Roman, veľmi pekne za tvoje vystúpenie a za prednesenie našich pozmeňujúcich návrhov. Toto prednesenie bolo jedno z posledných, aké sme tu zažili. Od 15. mája, totižto ak nastane situácia ako dnes, že pozmeňujúce návrhy sme podali do podateľne dnes a zároveň dnes boli aj prednesené, tak čas čítania paragrafového znenia našich pozmeňovákov sa bude zarátavať do časového fondu pre náš poslanecký klub. Žiadne stopnutie času. Ak nastane situácia, že v deň svojho vystúpenia podáš pozmeňovák do podateľne, tak čas na prečítanie pozmeňováku sa ti nestopne, práve naopak, bude sa ti odrátavať. Z tých úbohých pätnástich minút, ktoré nám tu koalícia veľkorysne umožnila, tak z toho sa nám bude odrátavať, aj faktické. Čiže čím menší klub, tým horšia pozícia. Mnohí si budú musieť vybrať, či umožnia svojim kolegom vystúpiť v rozprave, alebo predniesť a stihnúť veľmi rýchlo, stihnúť predniesť pozmeňovák. Ak nie, skrátka pozmeňovák nebude podaný. Anulujete čas zákonodarnej iniciatívy poslancov. A tu chcem apelovať aj na poslancov Malatinca, Ľuptáka, Ševčíka a neviem koho ďalšieho nezaradeného, lebo tí budú v ešte horšej pozícii, tí majú k dispozícii pätnásť minút a tí naozaj mnohokrát skrátka nebudú môcť podať žiaden pozmeňujúci návrh. Takže ak si chcú vynulovať alebo minimálne poriadne okresať svoju legislatívnu iniciatívu, tak nech sa páči, do toho, lebo toto je obmedzovanie aj základnej legislatívnej iniciatívy poslancov.
46. schôdza NR SR - 3.deň - B. popoludní
Dátum: 2026-01-29
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

98. Ďakujem, Julo, za tvoje výborné vystúpenie. Táto koalícia sa ústami premiéra Fica nedávno prihlásila k spôsobu vlády Vladimíra Mečiara a teraz ide ešte ďalej. Vy tu z minulého režimu, komunistického, vyťahujete tie najhoršie maniére – obmedzovanie slobody slova a eštebácke praktiky špicľovania. Keďže okrem arogancie vás veľmi vystihuje aj lenivosť, neprekvapí ma, ak si tu budete budovať sieť donášačov, presne tak, ako eštebáci pred desiatkami rokov, aby vám donášali na nás, aké výroky sa dotkli vášho majestátu. Nielenže ich ožobračujete a klamete, ale ešte ich aj takto budete zneužívať, ale v poriadku, tak len ich v tom hecujte, nech sledujú naše vyjadrenia, my im už otvoríme oči. Konečne aj vaši zaslepení voliči budú po týchto dvoch rokoch vidieť, ako ich okrádate, ožobračujete, klamete a vodíte za nos. A garantujem vám, že o čo menej budeme rozprávať tuto v tejto poloprázdnej sále týmto prázdnym kreslám, o to viac budeme diskutovať medzi ľuďmi a v plných sálach. Takže vás povzbudzujem, len tak ďalej, budujte si svoju sieť donášačov, aby ste nás mohli pokutovať, ale my tým ľuďom otvoríme oči a pri voľbách vám to voliči zrátajú.
46. schôdza NR SR - 3.deň - B. popoludní
Dátum: 2026-01-29
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

70. Ďakujem veľmi pekne. Igor, veľmi správne si upozornil na to akou ľsťou si koalícia ide zvýšiť platy. Vďaka našim upozorneniam opakovaným si koalícia nemohla zvýšiť platy poslancov napriamo, ale teraz to spraví naozaj takým podvodom. Že platy síce nechajú rovnaké, ale za to budú pracovať menej. Namiesto troch mesiacov len dva mesiace. Ale čo je najhoršie, tento rokovací poriadok je novodobá inkvizícia. Je to výkladná skriňa zneužitia moci koaličnej väčšiny, potlačenia slobody slova spojená s represiou. Je to bohapusté pokračovanie v demontáži demokracie, ktoré započalo pred dvoma rokmi a ktoré ťaháte do finále. Presne tak, poslanci Saloň, Janas, Kapuš, Kramplová, Petro, Kalivoda, Hambálek a zrejme aj Malatinec, to budú novodobí inkvizítori, ktorí budú pokutovať naše výroky typu, že poslanci SMER-u, HLAS-u a SNS sú tí najlenivejší poslanci v Európe. Lebo tak to je. Ale to sa dotkne ich majestátov. Budú pokutovať naše výroky, že koalícia si schvaľuje zákony, ktoré sú stelesnením ich arogancie moci a pohŕdaním ľuďmi. (Potlesk.)
46. schôdza NR SR - 3.deň - B. popoludní
Dátum: 2026-01-29
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

58. Ďakujem. Podľa zákona o tvorbe právnych predpisov v § 3 ods. 2 sa explicitne uvádza, že právny predpis musí byť terminologicky správny a presný. Od obeda, odkedy bol zverejnený tento pozmeňovák na webe, hľadám, v akom právnom predpise je použité slovo osobné urážky alebo vulgárne výrazy. Tak by som sa chcel opýtať pána navrhovateľa, z ktorého právneho predpisu vychádza, kde sa takéto slová nachádzajú, lebo toto nemá s presnosťou a s explicitnosťou nič spoločné. Zároveň absolútne nevyužívate možnosť, kedy ste mohli tento pozmeňujúci návrh stiahnuť alebo ho opraviť do podoby, aký má byť. Kde sú záruky pre poslancov, ktorí budú pokutovaní, obrátiť sa na súd? Kto bude preskúmavať rozhodnutia mandátového a imunitného výboru, keď sa vládna väčšina rozhodne neudeliť pokutu svojmu poslancovi? Kto bude preskúmavať tieto rozhodnutia? To všetko tam absentuje. Tento návrh skončí na Ústavnom súde a nikdy nevstúpi ani do platnosti. (Potlesk.)
46. schôdza NR SR - 3.deň - A. dopoludnia
Dátum: 2026-01-29
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

79. Ďakujem pekne všetkým, ktorí ste reagovali. Viacerí ste spomínali, áno, tá, tá najväčšia ohavnosť je tá cenzúra opozície a to, že sedem-osem poslancov bude dávať pokuty za to, že im niekto povie nejakú kritiku. Treba si uvedomiť, že sme ústavní činitelia, že máme zniesť vyššiu mieru kritiky a nie byť útlocitní na to, že vám niekto povie, že ste najlenivejší poslanci v Európe. Lebo pozrite sa, koľko z vašich kolegov nepodalo jeden jediný pozmeňujúci návrh, nevystúpilo v rozprave, nevystúpilo s jednou faktickou poznámkou za roky rokúce. Merať aktivitu alebo činnosť dochádzkou, lebo to je to, čo vy robíte, vy aktivitu a činnosť poslancov meriate dochádzkou. Akonáhle je zapísaný v prezenčke či na výbore alebo pred rokovacou sálou, za vás je to vybavené. Tu sa pozrite, koľkí vaši kolegovia, aké sú tam prázdne lavice. Takže, takže takto na to treba pozerať. A to rozhodovanie o pokutách za výroky, to nie je ako rozhodovanie o tom, či poslanec predložil svoje majetkové priznanie alebo nepredložil, či ho dal včas alebo nie. Súdy musia presne vyargumentovať, v čom bolo porušené právo, akým spôsobom sa mu doňho zasiahlo. Ten človek má možnosť obrátiť sa na nadriadený súd. Kto tu bude preskúmavať rozhodnutia, ak koalícia povie, že ktorýkoľvek koaličný poslanec vlastne nikoho neurazil. Kde sa bude môcť obrátiť opozičný poslanec, ktorému takto udelíte pokutu. A nehovoriac o tom, že tie výšky pokuty absolútne nekorešpondujú s tým, čo je spoločenská závažnosť takéhoto konania. Všade na svete to tak je... (Prerušenie vystúpenia časomerom.)
46. schôdza NR SR - 3.deň - A. dopoludnia
Dátum: 2026-01-29
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

8. Ďakujem veľmi pekne, pani Bihariová, som veľmi rád, že ste spomenuli a veľmi trefne upozornili na lenivosť koaličných poslancov, lebo naozaj mnohí sú tu vyše dvoch rokov, ale za celý ten čas ich vystúpenia sa zmestia do desiatich minút. Pre nich je štyridsať minút, ktoré máme dnes k dispozícii, celý svetelný rok. Oni s týmto časovým fondom si vystačia na celé volebné obdobie. Koalícia tu argumentuje, že obmedzenie času do rozpravy je bežným prvkom v mnohých európskych krajinách. Ale viete, v čom je rozdiel oproti nám s inými európskymi krajinami? Že tam sa opozícia a koalícia predbiehajú, kto bude ako dlho diskutovať, sa predbiehajú v tom, aby obhájili svoje návrhy. To je ten najväčší rozdiel. Áno, tam potom možno naozaj potrebujú obmedzenie času, ale nie, že tridsať hodín tu rozpráva len opozícia. Veď sa pozrite, aké sú tam prázdne lavice. A je to bod čo bod, nie sú schopní obhájiť svoje návrhy. Nieto že pozmeňujúce návrhy, ani sa k ničomu vyjadriť. No a ono to, ako skracujú ten rečnícky čas, je to vlastne taká aj okľuka, akým spôsobom si vlastne obchádzajú to zníženie platov kvôli konsolidácii. Ono vládna koalícia by si svoje platy zvýšila, keby sme na to neupozornili, ale teraz im to príde vhod, lebo tie isté peniaze získajú za menej odpracovaných dní. Aj tých 68 dní je im veľa. Bežní zamestnanci v tomto roku pôjdu do práce 254 dní, toľko je pracovných dní v tomto roku. Vy sa tu neukážete ani 70-krát a za to beriete sedemtisíc eur. Hanba!
46. schôdza NR SR - 2.deň - B. popoludní
Dátum: 2026-01-28
Poslanec: Dušenka, Igor (SLOVENSKO)
Druh vystúpenia: Vystúpenie s faktickou poznámkou

170. Ďakujem, Gábor, za tvoje vystúpenie. Veľmi správne si povedal, že tento rokovací poriadok a etický kódex majú prívlastok policajný, a je to naozaj tak. Prvý z rovných, Richard Raši, sa tu bráni, že jednoducho on nemôže dávať poslancom fúkať, že to je nad jeho kompetencie, to skrátka nie, ale bez mihnutia oka nechá poltucet právnych laikov a straníkov rozhodovať o pokutách za oblečenie a za výroky aj mimo pléna Národnej rady. Že vláda nemá, že stratila nejaký zmysel alebo že sa odtrhla z reťaze, to vieme od začiatku, ale že aj Národná rada ide suplovať úlohu sudcov? To naozaj? Keď prebieha konanie o ochrane osobnosti, tak súdy automaticky neukladajú ani, ani finančné zadosťučinenie, nie je to, je to vlastne niečo až nad rámec. Ako prvé posudzujú všetky dôkazy a posudzujú, či tie výroky alebo akákoľvek karikatúra mohli nejakým spôsobom ohroziť vážnosť daného človeka. Vy tu necháte poltucet svojich straníkov rozhodovať o tom, či dané slová boli na pokutu alebo nie. Ste naozaj odrhnutí z reťaze a už neviete čo od dobroty. Ja si myslím, že nebudete mať žiaden rokovací poriadok a žiaden etický kódex, lebo toto skončí na Ústavnom súde. A kvôli vašej takej až nenažranosti nebudete mať ani žiadne obmedzenie času na rozpravu, ani žiaden etický kódex, absolútne nič, lebo neviete čo od dobroty. Necháte poltucet straníkov rozhodovať o tom a vlastne nahrádzať úlohu sudcov. To si nedovolia ani naozaj... (Prerušenie vystúpenia časomerom.) (Potlesk.)